[pic] | KOMISIJA EVROPSKIH SKUPNOSTI |

Bruselj, 21.9.2006

COM(2006) 547 konč.

2003/0252 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnega stališča Sveta v zvezi s sprejetjem Direktive Evropskega Parlamenta in Sveta o vozniških dovoljenjih (preoblikovano)

2003/0252 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnega stališča Sveta v zvezi s sprejetjem Direktive Evropskega Parlamenta in Sveta o vozniških dovoljenjih (preoblikovano)

1. OZADJE

Datum predložitve predloga EP in Svetu (COM(2003) 621 –2003/0252(COD)) | 3. december 2003 |

Datum mnenja Evropskega ekonomsko-socialnega odbora: | 31. marec 2004 |

Datum mnenja Evropskega parlamenta, prva obravnava: | 23. februar 2005 |

Datum sprejetja skupnega stališča: | 18. septembra 2006 |

2. CILJ PREDLOGA KOMISIJE

Komisija je 21. oktobra 2003 sprejela predlog direktive o vozniških dovoljenjih, ki je predlog preoblikovanega besedila in bo nadomestil Direktivo 91/439/EGS o vozniških dovoljenjih ter naknadne spremembe te direktive[1]. Trije glavni cilji predloga so:

1. zmanjšati možnosti goljufij : zamenjava vozniških dovoljenj v papirni obliki z vozniškimi dovoljenji v obliki plastične kartice; možnost vgradnje elektronskega mikročipa na vozniško dovoljenje; uvedba omejene veljavnosti za vsa nova dovoljenja, podeljena od datuma začetka uporabe predloga naprej;

2. zagotoviti svobodni pretok državljanov z uvedbo omejene veljavnosti in uskladitvijo rednosti zdravniških pregledov za poklicne voznike;

3. prispevati k izboljšanju varnosti v cestnem prometu : uvedba vozniških dovoljenj za kolesa z motorjem; razširitev načela postopnega dostopa na vozniška dovoljenja za najmočnejše vrste vozil; uvedba najmanjših zahtev za začetne kvalifikacije in stalno izobraževanje članov izpitne komisije; potrditev načela enotnosti pri posedovanju vozniških dovoljenj (en imetnik – eno dovoljenje).

3. PRIPOMBE GLEDE SKUPNEGA STALIŠČA

Svet je skupno stališče sprejel s kvalificirano večino 18. septembra 2006. To besedilo ne izraža samo stališče Sveta, temveč prav tako odraža sporazum, dosežen med tremi institucijami po pogajanjih junija 2005. Predsednik odbora za promet in turizem Evropskega parlamenta je v pismu predsedstvu Sveta navedel, da bi v teh okoliščinah odboru TRAN priporočil, da sprejme skupno stališče iz druge obravnave.

Svet ta sporazum trikrat ni mogel odobriti, saj je manjšina, ki lahko prepreči sprejetje odločitev, temu nasprotovala, vendar pa je bil na koncu v okviru Odbora za promet, telekomunikacije in energijo dne 27. marca 2006 politični dogovor le dosežen po zaslugi spremembe glede podaljšanja vozniških dovoljenj. Člen 7.2 je bil spremenjen tako, da se veljavnost vozniških dovoljenj lahko podaljša do največ 15 let. Ta element tako ni bil predmet medinstitucionalnih pogajanj.

Poleg te posebne točke drugi elementi, o katerih so tri institucije razpravljale in dosegle sporazum, povzet v skupnem stališču, zadevajo:

- zamenjavo obstoječih vozniških dovoljenj v 20 letih od datuma začetka uporabe Direktive (člen 3(3));

- postopni dostop do motornih koles , zlasti obdobje dveh let za prehod med kategorijami in neposredni dostop pri 24 letih starosti za katero koli motorno kolo; opredelitev kategorij motornih koles ostaja tista, ki jo je Komisija predlagala v svojem prvotnem predlogu (člen 4(3) in (6));

- načelo enotnosti vozniških dovoljenj , ki bo omogočilo preprečevati poskuse goljufij in bo imelo preprečevalni učinek na „turizem vozniških dovoljenj“ (člen 7(5));

- priklopnike : enodnevno usposabljanje ali praktično preverjanje znanja je predvideno za vse kombinacije od 3500 kg do 4250 kg ter če je priklopnik težji od 750 kg (člen 4(4b)).

Komisija ob zaključku medinstitucionalnih pogajanj pozdravlja dejstvo, da bodo na novo sprejeta pravila dala prednost svobodi gibanja voznikov, izboljšala varnost v cestnem prometu in preprečila goljufije.

4. SKLEP

Komisija priznava, da skupno stališče Sveta ne spreminja ciljev niti smisla predloga, zato ga lahko podpre. Pozdravlja dejstvo, da skupno stališče odraža stanje medinstitucionalnih pogajanj, ki bo omogočilo sprejetje tega predloga na drugi obravnavi.

[1] Direktiva Sveta 91/439/EGS z dne 29. julija 1991 o vozniških dovoljenjih, UL L 237, 24.8.1991, str. 1, kakor je bila nazadnje spremenjena z Direktivo Komisije 2000/56/ES z dne 14. septembra 2000, UL L 237, 21.9.2000, str. 45.